Még az idén meglesz az AIDS-tapasz helye - HáziPatika
Még az idén meglesz az AIDS-tapasz helye
A köznyelvben AIDS-tapasznak hívott DermaVir nevű új gyógyászati eszköz kutatásait és fejlesztését végző cég a közelmúltban három városra szűkítette azt a kört, ahol zöldmezős beruházással felépülhet az új vakcinát gyártó üzem - mondta lapunknak Lisziewicz Zsolt, a Genetic Immunity Kft.
ügyvezető igazgatója. A társaság még ez évben eldönti a kérdést, jelenleg két kelet-magyarországi és Budapest-környéki várost versenyeztetnek. A befektetéshez szükséges összeget pályázati úton, illetve befektető partner segítségével teremtik elő. Lisziewicz szerint itt a hozzáadott érték a jelentős, az eszközberuházás lényegesen kisebb, mint egy új gyár felépítése esetén.
Jelenleg már a termékfejlesztés folyik, ennek része egy tavaly nyáron indult egyesült államokbeli és egy decemberben kezdődött svédországi vizsgálat is. Ezek eredményeiről azonban a fejlesztő társaság - az eredmények manipulálhatóságát kizárandó - egyelőre nem kaphat információt. Csupán annyi bizonyos: mellékhatás nem volt, hiszen akkor felfüggesztették volna az eljárást, amiről őket is tájékoztatni kellett volna. Az ügyvezető igazgató szerint bár a fejlesztés szépen halad, a terápiás vakcina a gyógyászatban legfeljebb 3-5 év múlva jelenhet meg, mivel az eljárás merőben új, és ezért
az engedélyezési hatóságok is óvatosabbak. (Á. A.)